OBRAZLOŽENJE PRIJEDLOGA NACRTA ODLUKE O KOMUNALNIM DJELATNOSTIMA NA PODRUČJU OPĆINE MATULJI

Postojeća Odluka o komunalnim djelatnostima na području Općine Matulji donesena je 24. veljače 2011. uz izmjene i dopune 2013., 2014. i 2017. ( „Službene novine Primorsko-goranske županije br. 5/11, 8/13, 29/14 i 27/17).

Ovom odlukom bile su propisane komunalne djelatnosti na području Općine Matulji te načini i uvjeti obavljanja komunalnih djelatnosti u skladu sa Zakonom o komunalnom gospodarstvu koji je bio na snazi do 4. kolovoza 2018. godine, s time što se je značajni dio Odluke odnosio i na propisivanje postupaka zaključenja i sadržaj ugovora o povjeravanju komunalnih poslova i ugovora o koncesiji za obavljanje komunalne djelatnosti.

Iako je novi Zakon o komunalnom gospodarstvu („Narodne novine“ br. 68/18) u osnovi zadržao iste organizacijske oblike obavljanja komunalnih djelatnosti (trgovačka društva, javne ustanove i službe-vlastiti pogoni koje osniva JLS) zbog uvođenja dvije kategorije komunalnih djelatnosti (za održavanje komunalne infrastrukture i za uslužne komunalne djelatnosti) te propisivanja usluge parkiranja na uređenim javnim površinama i u javnim garažama komunalnom djelatnošću, bilo je potrebno predložiti donošenje nove odluke.

Kako je člankom 50. novog Zakona propisano da se na postupak odabira osoba s kojom se sklapa ugovor o povjeravanju obavljanja komunalnih djelatnosti, te sklapanje, provedbu i izmjene tog ugovora primjenjuju propisi o javnoj nabavi, a člankom 46. istog Zakona propisano da se na sva pitanja u vezi s koncesijama, uključujući i pitanje načina obračuna naknade za koncesiju koja nisu riješena samim zakonom primjenjuju propisi kojima se uređuju koncesije, bilo je potrebno te odredbe ispustiti iz prijedloga Odluke kako bi se izbjeglo nepotrebno ponavljanje sadržaja odredaba zakona.

U članku 2. prijedloga Odluke navedeno je što se smatra komunalnim djelatnostima na području Općine Matulji.

Kako je sadržaj svake od tih djelatnosti propisan Zakonom, nije bilo potrebno da se on ovdje posebno ponavlja.

Ovom odlukom propisuje se da će komunalne djelatnosti koje je do sada obavljalo trgovačko društvo KOMUNALAC d.o.o. Jurdani obavljati i ubuduće (članak 3. stavak 1. točka 1., te članak 4. stavak 1. točka 2. Odluke).

U ovom prijedlogu nacrta odluke predlaže se da se pravnoj ili fizičkoj osobi- obrtniku na temelju pisanog ugovora o povjeravanju komunalnih poslova povjere poslovi održavanja javnih zelenih površina, održavanje čistoće javnih površina-dezinsekcija, dezinfekcija i deratizacija i održavanje čistoće javnih površina-higijeničarsko-veterinarski servis (hvatanje i zbrinjavanje napuštenih i izgubljenih životinja, uklanjanje lešina i nusproizvoda životinjskog porijekla).

U članku 4. prijedloga Nacrta ove odluke propisuje se na koji način se obavljaju uslužne komunalne djelatnosti pa je u odredbi članka 4. navedeno da će uslužnu komunalnu djelatnost obavljati Komunalac d.o.o. Jurdani i to uslugu javnih tržnica na malo i uslugu ukopa pokojnika. Uslužne komunalne djelatnosti i to komunalni linijski prijevoz povjeren je komunalnom društvu Autotrolej d.o.o. Rijeka, a pravnim ili fizičkim osobama-obrtnicima povjerava se temeljem ugovora o koncesiji komunalna djelatnost dimnjačarski poslovi.

Zakonom je propisana i mogućnost da jedinica lokalne samouprave prenese na osobu koja obavlja djelatnost održavanja nerazvrstanih cesta te upravljanje grobljima i djelatnost ukopa vršenje javnih ovlasti u obavljanju tih djelatnosti. Po odluci o upravljanju grobljima to pravo je bilo preneseno na trgovačko društvo Komunalac d.o.o., no ponovljeno je i u članku 5. nacrta prijedloga Odluke radi usklađivanja terminologije sa novim zakonom.

Općinski načelnik je dana 08. ožujka 2019. godine utvrdio končani tekst nacrta prijedloga odluke o komunalnim djelatnostima na području općine Matulji te istu upućuje na javno savjetovanje. Kako se ovim prijedlogom zadržavaju rješenja iz postojeće odluke o komunalnim djelatnostima i usklađuju sa novim Zakonom o komunalnom gospodarstvu, javno savjetovanje na nacrt prijedloga odluke trajati će od 12. ožujka do 27. ožujka 2019. godine.

KLASA: 011-01/19-01/0008

URBROJ:

Općinski načelnik

Općine Matulji

Mario Ćiković